1.

Tabel 1. osas asendatakse järgmisega: „Liik Põhiomaduste kirjeldus 1. Võlaväärtpaberid (F.3) Võlaväärtpaberid on võlga tõendavad kaubeldavad instrumendid. Võlaväärtpaberitel on järgmised tunnused: a) emiteerimiskuupäev, millal võlaväärtpaber on emiteeritud; b) emiteerimishind, millega investorid ostavad võlaväärtpabereid esmaemiteerimisel; c) tagasiostu- ehk lunastamiskuupäev, mil kokkuleppeline lõplik põhiosa tagasimakse kuulub tasumisele; d) tagasiostuhind või nimiväärtus, milleks on emitendi poolt omanikule lunastamisel makstav summa; e) lepinguline tähtaeg, mis on ajavahemik emiteerimiskuupäevast kuni kokkuleppelise lõpliku makseni; f) järelejäänud tähtaeg, mis on ajavahemik võrdluspäevast kuni kokkuleppelise lõpliku makseni; g) kupongimäär, mida emitent maksab võlaväärtpaberite omanikele; kupongimäär võib olla kindlaks määratud kogu võlaväärtpaberi kehtivuse ajaks või muutuda koos inflatsiooni, intressimäärade või vara hindadega. Vekslid ja nullkupongvõlaväärtpaberid ei paku siiski kupongiintressi; h) kupongikuupäevad, mil emitent maksab väärtpaberite omanikele välja kupongimäärale vastava summa; i) emiteerimishinda, tagasiostuhinda ja kupongimäära võib väljendada (või kindlaks määrata) riigi vääringus või välisvaluutas. Võlaväärtpaberite krediidireitingu, mis näitab ühe või teise võlaväärtpaberite emissiooni krediidivõimet, määravad reitingukategooriate põhjal kindlaks tunnustatud agentuurid. Eespool nimetatud kategooria c puhul võib lunastamiskuupäev kokku langeda võlaväärtpaberi konverteerimisega aktsiaks. Selles kontekstis tähendab konverteeritavus, et omanik võib võlaväärtpaberi vahetada emitendi lihtaktsiaks. Vahetatavus tähendab, et omanik võib vahetada võlaväärtpaberi teise emitendi äriühingu aktsiate vastu. Tähtajatud väärtpaberid, mille lunastamiskuupäev on määramata, klassifitseeritakse võlaväärtpaberiteks. 1a. Lühiajalised võlaväärtpaberid (F.31) Võlaväärtpaberid, mille algne tähtaeg on kõige rohkem üks aasta, ja võlaväärtpaberid, mis tuleb tagasi maksta võlausaldaja nõudmise korral. 1b. Pikaajalised võlaväärtpaberid (F.32) Võlaväärtpaberid, mille algne tähtaeg on üle ühe aasta või millel puudub kindel tähtaeg. 2. Omandiväärtpaberid (F.51) Omandiväärtpaberid on finantsvara, mis on nõue ettevõtte jääkväärtuse vastu pärast kõikide muude nõuete rahuldamist. Omandiõigust omandiväärtpaberitele juriidilistes isikutes tõendavad tavaliselt aktsiad, osad, hoidmistunnistused, osalused või muud sarnased dokumendid. Aktsiatel ja osadel on üks ja sama tähendus. Omandiväärtpaberite alamliigid on: börsil noteeritud aktsiad (F.511); börsil noteerimata aktsiad (F.512); ja muud omandiväärtpaberid (F.519). 2a. Börsil noteeritud aktsiad (F.511) Börsil noteeritud aktsiad on börsinimekirja kantud omandiväärtpaberid. Selline börs võib olla tunnustatud väärtpaberibörs või järelturg mingis muus vormis. Börsil noteeritud aktsiaid nimetatakse ka börsinimekirja kantud aktsiateks. Börsil noteeritud aktsiate noteeritud hinna olemasolu tähendab, et jooksvad turuhinnad on tavaliselt kohe kättesaadavad. 3. Investeerimisfondide aktsiad või osakud (F.52) Investeerimisfondi aktsiaid nimetatakse aktsiateks, kui fondil on äriühingu struktuur. Kui tegemist on lepingulise või usaldusfondiga, nimetatakse neid osakuteks. Investeerimisfondid on ühisinvesteerimisettevõtjad, mille kaudu investorid panevad rahalised vahendid kokku finants- ja/või mittefinantsvaradesse investeerimiseks. Investeerimisfondide aktsiad ja osakud jagunevad järgmistesse alamliikidesse: rahaturufondide aktsiad või osakud (F.521); ja muude investeerimisfondide (v.a rahaturufondid) aktsiad ja osakud (F.522).” .